**Tavoitteellinen Luontokunta – ideoita mm. luontoviisaan kunnan kriteeristöksi**

Kuntatalolla 5.5. järjestetyn Luontokunnat-tilaisuuden keskeisenä tavoitteena oli kehittää kunnan luontoviisautta osoittavaa kriteeristöä, johon tavoitteellisesta toiminnasta kiinnostuneiden kuntien on jatkossa mahdollista sitoutua. Työpajan pohjana olisi lista jo aiemmissa tilaisuuksissa mahdollisiksi kriteeriksi tunnistettuja asioita. Kriteeristön lisäksi työpajassa pohdittiin myös keinoja poikkitoimialaisen työryhmän perustamiseen kunnan luontotyön edistämiseksi ja miten työryhmän hyvä toiminta saataisiin varmistettua. Alla työpajan annista tehty kooste.

1. **Millaisia toimenpidetavoitteita / kriteerejä Luontoviisaiksi kunniksi sitoutuvilla kunnilla voisi olla?**

Ensimmäisessä työpajatehtävässä ryhmät ideoivat, millaisia toimenpidetavoitteita / kriteerejä Luontoviisaiksi kunniksi sitoutuvilla kunnilla voisi olla?

Jokainen osallistuja sai aluksi tutustua Luontoviisaat kunnat -esiselvityksessä ja aiemmissa tilaisuuksissa esiinnousseisiin ideoihin ja miettiä samalla muutosehdotuksia / kommentteja niihin tai ideoida kokonaan uusia.

Alla olevaan listaan on koottu 5.5. työpajassa ja aiemmin tunnistetut mahdolliset kriteerit. Työpajassa kriteerien tärkeyttä myös pisteytettiin, kriteerien saamien pisteiden summa on esitetty kriteerin perässä.

**Mahdollisia toimenpidetavoitteita / kriteerejä Luontoviisaiksi kunniksi sitoutuville kunnille**

* Kuntastrategiassa tai muussa strategisessa asiakirjassa sitoutuminen luonnon monimuotoisuuden turvaamiseen (eli kuntapäättäjien sitouttaminen): **46**
* Lumo-ohjelman/strategian laatiminen (kunnallinen tai alueellinen. esim. osana kunnan ympäristöohjelmaa. Ohjaa kunnan päätöksentekoa esim. hankinnoissa, kaavoituksessa ym. maankäytön suunnittelussa, metsien käsittelyssä ja viheralueiden hoidossa, kunnan sitoutumista erilaisiin kansallisiin/kv-ohjelmiin): **49**
* Kunnan omistamien arvokkaiden luontokohteiden kartoitus, luontoarvoista kattavampaa tietoa (paikkatietomuodossa) **12**
* Henkilökunnan ja päättäjien kouluttaminen/ osaamisen lisääminen **12**
* Kunta ottaa luonnon monimuotoisuuden huomioon metsien hoitokäytännöissään: tarvittaessa hoitokäytäntöjen uudistaminen: **8**
* Viherkerroin-menetelmän käyttö kaavoituksessa (niin että lumo-aspekti otetaan mukaan) **7**
* Kunta huomioi luonnon monimuotoisuusvaikutukset hankinnoissaan: **6**
* Kunta ottaa luonnon monimuotoisuuden huomioon viheralueiden hoitokäytännöissään, viheralueet osana ekologista verkostoa: tarvittaessa hoitokäytäntöjen uudistaminen: **5**
* Poikkitoimialaisen työryhmän perustaminen Lumon ympärille **5**
* Kunnassa kertyvän lumo-tiedon vienti yhteisiin tietoalustoihin (FEO): **5**
* Kaavahankkeiden luonnon monimuotoisuus -vaikutusten seuranta ja raportointi joillakin nykyistä tarkemmilla kriteereillä: **4**
* Luonnon monimuotoisuuden painottaminen maankäytön suunnittelussa: **4**
* Toimenpiteiden vuosikello / vuosittaisten toimenpiteiden suunnittelu: **4**
* Lumo-tieto osaksi johdon työpöytiä **4**
* Ajantasainen luontotieto sähköisessä muodossa/paikkatietoaineistona, luontotiedon hankintaa toteutetaan yhteistyössä esim. kaavoitus ja ympäristönsuojelu **3**
* Suojelu, esim. 10 % luonnonsuojelualueiksi (Vähintään kolmasosa pinta-alasta metsäisiä tai puustoisia alueita). **3**
* Luonnon monimuotoisuuden painottaminen virkistysalueiden kehittämisessä/hoidossa. Virkistysalueet osana ekologista verkostoa. **2**
* Luonnon tilan seuranta suunnitelmallisesti **2**
* Mittaristo käytössä lumo-tiedon seurantaan **2**
* Oman alueen luonnon monimuotoisuuden tunnistaminen ja huomioiminen suojelutavoitteissa **2**
* Kuntalaisten ja yrityksien lumo-tiedon lisääminen/osallistaminen. Lumo mm. osaksi varhaiskasvatusta ja opetussuunnitelmia **1**
* Ekosysteemitilinpito: **1**
* Viherryttämissuunnitelman laatiminen ja toteuttaminen **1**
* Suojelu-, viher- ja vastaavat alueet %-määrä: **1**
* Luonnontilaisten/luonnontilaisen kaltaisten alueiden ja luonnonsuojelualueiden pinta-alan seuraaminen **1**
* Biodiversiteettibudjetin huomioiminen **1**
* Siniviherkertoimen käyttö kaavoituksessa **1**
* Kompensaatioperiaatteiden olemassaolo **1**
* Kunnassa on kansallinen kaupunkipuisto **1**
* Kesy-kriteeristön noudattaminen ympäristörakentamisessa **1**
* Luonnonniittyjä puistojen sijaan
* Vanhojen metsien suojelu
* Luontoarvojen rahallisen arvon esiintuominen / arvottaminen

Toimenpidetavoitteiden / kriteeristön käytäntöön tuominen sai selvästi kannatusta osallistujien keskuudessa ja ne koettiin hyödyllisiksi työkaluiksi tulevaisuudessa. Tosin myös ongelmakohtia tunnistettiin ja todettiin kaikille toimivan kriteeristön aikaansaamisen olevan haaste. Erityisesti kuntien vaihteleva suuruusluokka ja lähtötaso ympäristöasioissa huolestutti pohdittaessa kriteeristön sopivuutta / skaalautuvuutta kaikille tasapuolisesti. Todettiin, että kriteeristössä olisi tärkeää olla joko eri tasoja tai sitten kaikille pakollisia kriteereitä vain muutama ja niiden lisäksi laajempi valikoima kriteereitä, joista kaikkien kuntien tulisi valita esim. 4 joihin sitoutuvat. Riskinä ehkä kuitenkin, että moni voi helposti valita "helpoimpia" tekoja. Esitettiin toive, että Luontokunnat/ SYKE auttaisi kuntaa valitsemaan sopivat

Kriteereiden tulisi tarjota sopivasti haastetta, jotta tarjoavat kunnille aidon mahdollisuuden kehittyä ja tavoitella niitä, mutta toisaalta kriteerit eivät saa olla liian pelottavat. Kriteeristö voisi olla polku, kohti viimeistä tavoitetta. Jos kyseessä on kunta, joka ei ole tehnyt mitään, tarvitaan portaittaista etenemistä kohti tavoitetta. Tämä mahdollistaisi sen, että myös aloittelijat pääsisivät mukaan. Tämä kannustaisi mukaan ja eteenpäin.

Kuntapäättäjien sitouttaminen ja luonnon monimuotoisuuden huomioiminen strategiassa nähtiin tärkeinä toimenpiteinä. Myös päättäjien tietotason kasvattaminen lumosta olisi tärkeää. Johtoryhmän ja luottamushenkilöiden sitoutuminen ohjelmiin ja tavoitteisiin on tärkeää, se viestii yhteishengestä kunnan sisällä ja että ilmasto- ja luontoteemat koskevat kaikkia. Lumo-ohjelman tekeminen sekä henkilöstön ja luottamushenkilöiden koulutus ja osaamisen lisääminen nähtiin tärkeänä kriteerinä Luontoviisaalle kunnalle.

Todettiin, että konkreettiset tavoitteet ovat parhaimpia, sillä niitä tuntuu olevan helpompi saada toteutettua.

Kriteeristön kehittämisessä on huomioitava, että LUMO on otettava huomioon kaikilla suunnittelun tasoilla:

* Kunnan strategiaan kirjaus luontoarvojen tärkeydestä -> MANDAATTI / YLÄTASO
* Lumo-ohjelma / ympäristöohjelma /pelikartta -> SUUNNITELMA / KESKITASO
* Vuosikello / toimenpiteet -> KONKRETIA / KÄYTÄNNÖN TASO
* Ympäristö- / Lumo-ohjelma
  + konkreettinen ohjelma
  + pitää olla joustavuutta
  + monimuotoisuusohjelma ympäristöohjelman sisällä
  + Toivotaan valmista pohjaa Luontokunnilta / SYKEltä

1. **Olennaiset vaiheet luonnon monimuotoisuutta edistävän työryhmän perustamiseen?**

Toisessa työpajatehtävässä ryhmä sai tehtäväkseen pohtia olennaisia vaihteita luonnon monimuotoisuutta edistävän työryhmän perustamiseen ja toimintaan.

1. **Poikkihallinnolliseen ryhmään tarvittavien tahojen tunnistaminen**

Todettiin, että mukaan tarvittavat tahot saattavat vaihdella kunnittain, ja olisi hyvä tunnistaa oman kunnan lumon kannalta keskeiset tahot työryhmää perustettaessa.

Pohdittiin, että saattaisi olla tarpeen saada mukaan tahoja myös kunnan työntekijöiden/viranhaltijoiden ulkopuolelta: metsäyhdistykset, luonnonsuojeluyhdistykset yms.

Nähtiin tärkeänä, että työryhmässä tulisi olla edustajina päälliköitä tai muita sen tason henkilöitä, että pystyvät viemään asioita eteenpäin ja tekemään päätöksiä. Toisaalta taas nähtiin tärkeänä, että ryhmä ei koostuisi pelkästään johtajatason henkilöistä, vaan mukaan pääsisi myös halukkaita työntekijöitä/asiantuntijoita.

**Poikkialaiseen työryhmään mukaan tarvittavia tahoja (vaihtelevat kunnittain):**

* Poliittiset tahot / päättäjät
* Ympäristövalvonta
* Ympäristönsuojelu
* Luonnonsuojelu
* Maankäyttösektori
* Puistotoimi
* Viheralueista vastaavat tahot / Viheralueiden parissa työskentelevät
  + Viherpalvelut
  + Vihersuunnittelu
* Metsätoimi
* Kaavoitus
  + Yleiskaavoitus, Asemakaavoitus
* Aluesuunnittelu
  + Liikenne ja katusuunnittelu
* Maankäytön yleissuunnittelu
* Maanomistus
* Maapolitiikka
* Tonttipalvelu
* Yhdyskuntatekniikka/kunnallistekniikka
* Kunnossapito
* Rakentaminen ja rakennusvalvonta
* Terveyspuoli
* Liikuntapalvelut
* Vapaa-aikapalvelut
* Sivistystoimi
  + Kasvatus / koulutus (koulut ja päiväkodit)
  + Nuorisotyö?
* Virkistys ja ulkoilu
* Matkailu ja markkinointi
* Kaupunginjohtaja
* Kaupunginhallitus
* Kansliapäällikkö
* Talouspäällikkö?

1. **Ryhmän perustaminen**

* Viestintä TÄRKEÄÄ
* Tunnistettava työryhmään tarvittavat tahot
* Selvitettävä, kenellä valtaa perustaa työryhmä (vaihtelee kunnittain)
* Sisäinen aloite
  + Toimialajohtaja ok
  + Kaupungin Jory ok
  + Perustamisesitys
* Sisäisesti ryhmän tärkeys perustellaan johdolle -> esitys perustamisesta -> päätös
* Valtuustoaloite
* Kaupunginjohtajan kautta johtoryhmään -> eri toimialaryhmät -> valtuutetaan eteenpäin
* Poliittinen johtoryhmä nimittää
* Kokoukset ja päätöksenteko esittelystä
* Aloituksessa selkeä vastuunjako
  + kuka tekee mitäkin?
  + yhdyshenkilön nimeäminen (kunnan sisäinen ja kunnan/Luontokunnat-verkoston välinen)
  + Toiminnan suunnittelu: miten usein kokoonnutaan, miten kokoonnutaan ja mitkä ovat tavoitteet
* Mukana olevien tahojen sitouttaminen

Todettiin, että vaihtelee kunnittain, kuka voi tehdä päätöksen työryhmän perustamisesta/miten prosessi etenee kussakin kunnassa.

1. **Miten toimii toimiva työryhmä?**

* Vastuuhenkilöt/yhdyshenkilöt oltava
* Työryhmällä ohjaava asiakirja / kriteeriperiaatteet tiedossa
* Asetetut tavoitteet, toimenpide-ehdotukset ja niiden toteutuksen seuranta
* Jos ei päätösvaltaa, niin työryhmä vie ehdotukset päättävälle taholle
* Tehokas tiedottaminen
* Tiedon jalkauttaminen
* Säännölliset kokoontumiset ja myös maastoretkiä/kohderetket
* Kokousten rytmittäminen strategian vuosikellon mukaan. Kokouksia esim. 4 krt vuosi.
* Koordinoi hankkeet
* Moninäköalaista
* Muiden toimialojen edustajille esiteltävä konkreettisia käytännön esimerkkejä, jotta osaavat ja voivat viedä asioita eteenpäin tehokkaimmin
* Eri toimialojen on voitava tuoda omia asioitaan käsittelyyn
* Työryhmässä voisi olla ydinporukka/työrukkasporukka ja laajempi porukka, joka kokoontuu harvemmin
* Ryhmän kokouksiin voi pyytää myös muita tahoja kertomaan ja keskustelemaan omista aiheeseen liittyvistä asioistaan, vaikka eivät olisikaan varsinaisesti ryhmässä mukana.
* Kuulee asiantuntijoita
* Ohjaa Lumo-toimeenpanoryhmän toimintaa
* Ennakoi tulevaisuutta asiantuntija-alustusten kautta
* Luontokunnilta / SYKEltä tukea
  + alkukoulutus työryhmälle lumon merkityksestä
  + vierailut kunnissa
  + asiantuntijapuheenvuoroja

**Haasteet ja ratkaisut**

Ryhmän toiminnan mahdollisiksi haasteiksi tunnistettiin mm. poliittinen tahtotila, tiedonvaihdon ja viestinnän käyntiin saaminen, toimintaan sitoutuminen, ryhmän painoarvo ja toimivalta, käytettävissä olevat resurssit (sekä ryhmän jäsenten aikaresurssit että toteutuksen resurssit), jäsenten mahdollisten tietopuutteet.

Ratkaisuina mahdollisiin haasteisiin pidettiin tärkeänä, että:

* Työryhmällä olisi tavoitteet ja se raportoisi ja seuraisi niiden toteutumista ja muutenkin ryhmän työtä
* Päätöksentekijöiltä saatava mandaatti
* Oikeat tahot mukaan ryhmän toimintaan
* Asiasta kiinnostuneiden jäsenten valinta ryhmään
* Asiantuntijoiden aktiivinen toiminta
* Luontokunnilta / SYKEltä tukea asiantuntijuuteen
* Ympäristöpalveluilta ”alkuenergia” joka myy idean johdolle. Tämän jälkeen johdon/kaupunginhallituksen toimivallan mukaisesti eteenpäin.